贈零陵僧
作者：蘇渙
朝代：唐

paragraphs: 張顛沒在二十年，謂言草聖無人傳。
零陵沙門繼其後，新書大字大如斗。
興來走筆如旋風，醉後耳熱心更兇。
忽如裴旻舞雙劒，七星錯落纏蛟龍。
又如吳生畫[鬼神]，魑魅魍魎驚本身。
鉤鎖相連勢不絕，倔強毒蛇爭屈鐵。
西河舞劒氣凌雲，孤蓬自振唯有君。
今日華堂看灑落，四座喧呼歎佳作。
迴首邀余賦一章，欲令羨價齊鍾張。
琅誦囗句三百字，何似醉僧顛復狂。
忽然告我遊南溟，言祈亞相求大名。
亞相書翰凌獻之，見君絕意必深知。
南中紙價當日貴，只恐貪泉成墨池。